efsyn.gr

Τα υπουργεία Πολιτισμού και Περιβάλλοντος εξετάζουν τις διαδικασίες που επιτρέπουν την ανέγερση ψηλών κτηρίων γύρω από την Ακρόπολη

Σε σχολαστική εξέταση όλων των παραμέτρων και διαδικασιών που επιτρέπουν την ανέγερση ψηλών κτιρίων γύρω από την Ακρόπολη, εμποδίζοντας την οπτική πρόσβαση στον βράχο προχωρούν από κοινού τα υπουργεία Πολιτισμού και Αθλητισμού (ΥΠΠΟΑ) και Περιβάλλοντος και Ενέργειας (ΥΠΕΝ), ώστε να εντοπιστούν τυχόν κενά ή παραλείψεις και να εξευρεθούν λύσεις, ώστε να διαφυλαχθούν η ογκοπλαστική μνήμη της πόλης, η πολιτιστική ταυτότητα, τα μνημεία της και οι κοινωνικές αξίες που σχετίζονται με το δομημένο περιβάλλον της.

Η ανέγερση των δύο κτιρίων (που δεν έχει ολοκληρωθεί) στις οδούς Φαλήρου 5 και Μισαραλιώτου 7-11 και Τσάμη Καρατάσου 4 έχει προκαλέσει τις έντονες αντιδράσεις των κατοίκων της περιοχής.

Τα κτίρια βρίσκονται εντός των ορίων του αρχαιολογικού χώρου της πόλης των Αθηνών (ΦΕΚ 96/Δ/10.2.2004), στο άμεσο δομημένο περιβάλλον της Ακρόπολης.

«Η πόλη της Αθήνας αποτελεί αυτονόητο σημείο αναφοράς στη συλλογική προσπάθεια για κοινωνική, περιβαλλοντική και οικονομική ανασυγκρότηση της χώρας μετά από την πολυετή περιπέτεια της κρίσης» δήλωσε ο υπουργός Περιβάλλοντος Γιώργος Σταθάκης και πρόσθεσε:

«Σταθερός προσανατολισμός μας είναι η αντιμετώπιση των οικιστικών στρεβλώσεων, στο πλαίσιο μιας ενιαίας χωροταξικής και πολεοδομικής πολιτικής. Τα τελευταία χρόνια έχουμε υλοποιήσει σημαντικές θεσμικές παρεμβάσεις για την προώθηση της βιώσιμης οικιστικής ανάπτυξης. Επιμένουμε σε πρωτοβουλίες για την ποιοτική αναβάθμιση του δημόσιου χώρου, αναθεωρώντας τις κατευθύνσεις του αναπτυξιακού προτύπου, με σημείο αναφοράς την προστασία και ολοκληρωμένη διαχείριση της φυσικής και πολιτιστικής κληρονομιάς».

Οι αντιδράσεις των κατοίκων φέρνουν επανεξέταση των διαδικασιών

Αναφερόμενη στο θέμα η υπουργός Πολιτισμού Μυρσίνη Ζορμπά τόνισε: «Η θέα είναι πολιτισμικό αγαθό και δεν μπορεί σε καμία περίπτωση να μετατρέπεται σε προνόμιο ορισμένων. Οφείλουμε, ακόμη κι όταν τα προνόμια είναι φωλιασμένα σε διοικητικές πράξεις, κανονισμούς και όρους δόμησης, να ανταποκρινόμαστε στη διαμαρτυρία της κοινωνίας των πολιτών ώστε να υπάρξει ευνομία και αίσθημα δικαίου. Γι’ αυτό θα εξετασθούν σχολαστικά όλες οι παράμετροι και οι διαδικασίες, και είμαστε σε συνεννόηση με τον Γιώργο Σταθάκη, ώστε να λάβουμε συντονισμένα τις σωστές αποφάσεις ως Πολιτεία, στο μέτρο των αρμοδιοτήτων μας».

Όπως ανακοινώθηκε από τα δύο υπουργεία, σε βραχυπρόθεσμη βάση το ΥΠΠΟΑ προχωρά στην επανεξέταση των συγκεκριμένων περιπτώσεων και εκ νέου εισαγωγή τους στο Κεντρικό Αρχαιολογικό Συμβούλιο (ΚΑΣ):

• για την πρώτη περίπτωση (οδ. Φαλήρου), σε σχέση με τις απαιτούμενες εγκρίσεις, με παράλληλο αίτημα προς τον δήμο Αθηναίων για τις εκδοθείσες πολεοδομικές άδειες.

• για τη δεύτερη περίπτωση (οδ. Μισαραλιώτου), στο πλαίσιο της διοικητικής διαδικασίας αίτησης θεραπείας – σημειώνεται ότι δεν έχει ακόμα εισαχθεί προς αδειοδότηση σε όργανα του ΥΠΕΝ.

Υπενθυμίζεται ότι σύμφωνα με το Προεδρικό Διάταγμα (ΦΕΚ 53/Δ/1975), το ΥΠΠΟΑ ελέγχει τα ύψη στη ζώνη μεταξύ των οδών Δ. Αρεοπαγίτου, Μακρυγιάννη, Ροβέρτου Γκάλι και Ερεχθείου, ενώ για ακίνητα εκτός της ζώνης αυτής, εφόσον έχουν προηγηθεί ανασκαφικές εργασίες (όπως στην περίπτωση των δύο παραπάνω) οι υποθέσεις διαβιβάζονται προς εξέταση στο ΚΑΣ.